b'\n_START_ARTICLE_\nRusslands klima\n_START_PARAGRAPH_\nKlimaet i Russland har rykte p\xc3\xa5 seg for v\xc3\xa6re ekstremt kaldt. Likevel har store deler av landet en gjennomsnittlig dagtemperatur over 20\xc2\xa0\xc2\xbaC om sommeren, og man kan til og med f\xc3\xa5 enkelte heteb\xc3\xb8lger. Tordenbygene blir sjelden kraftige bortsett fra i fjellomr\xc3\xa5dene og p\xc3\xa5 de s\xc3\xb8rlige steppene. Man kan ha perioder med lett regn eller sn\xc3\xb8 over store deler av landet, og selv om periodene kan vare ganske lenge kommer det sjelden store mengder. De eneste stedene som har en normal \xc3\xa5rsnedb\xc3\xb8r over 1000 mm er kysten av Stillehavet og enkelte stasjoner i fjellet. _NEWLINE_Den europeiske delen av Russland ligger langt nok vest til at maritim luft fra Atlanterhavet til tider kan p\xc3\xa5virke v\xc3\xa6ret. \xc3\x98st for Uralfjellene, i den asiatiske delen av landet, oppst\xc3\xa5r det en enorm og kald luftmasse ut p\xc3\xa5 h\xc3\xb8sten, som blir liggende til ut p\xc3\xa5 v\xc3\xa5ren. Det er de lavereliggende omr\xc3\xa5dene som merker denne kulden mest, og i \xc3\xa5ssidene kan temperaturen v\xc3\xa6re s\xc3\xa5 mye som 20\xc2\xa0\xc2\xbaC varmere. Likevel vil de fleste omr\xc3\xa5dene av Sibir komme under -40\xc2\xa0\xc2\xbaC hver vinter, og enkelte steder kan bli mye kaldere. Den store temperaturforskjellen mellom \xc3\xb8st og vest gj\xc3\xb8r at moskovitter like gjerne kan dra vestover som s\xc3\xb8rover for \xc3\xa5 finne varmere forhold. Hele landet er kaldt nok til at det kan dekkes av et 30\xc2\xa0cm sn\xc3\xb8dekke, som blir liggende hele vinteren. Russland har derimot hatt varmere vintrer de siste ti\xc3\xa5rene, noe som blir sett p\xc3\xa5 som et tegn p\xc3\xa5 global oppvarming. S\xc3\xa6rlig i den europeiske delen av landet har man ikke hatt kuldeb\xc3\xb8lger like ofte som tidligere, og de har heller ikke v\xc3\xa6rt like intense. _NEWLINE_V\xc3\xa5ren kommer fort p\xc3\xa5 og i l\xc3\xb8pet av april og mai er det meste av sn\xc3\xb8en borte. Bortsett fra p\xc3\xa5 den arktiske kysten og i de \xc3\xb8stlige omr\xc3\xa5dene, kommer mesteparten av nedb\xc3\xb8ren om sommeren i form av regnbyger. Noe overraskende f\xc3\xa5r Russland mesteparten av nedb\xc3\xb8ren i form av regn, og ikke som sn\xc3\xb8. Sommeren varer derimot ikke lenge, og allerede i september kan de f\xc3\xb8rste sn\xc3\xb8flakene falle i Sibir n\xc3\xa5r kaldluften starter \xc3\xa5 bygge seg opp igjen.\n_START_SECTION_\nDet europeiske Russland\n_START_PARAGRAPH_\nDet er lett \xc3\xa5 forst\xc3\xa5 hvorfor de fleste byene i Russland ligger i vest. Klimaet her er mer som en kj\xc3\xb8ligere versjon av det sentraleuropeiske klimaet, og langt mildere enn den ekstreme kulden i \xc3\xb8st. Kysten av Barentshavet blir varmet opp av Golfstr\xc3\xb8mmen, selv om omr\xc3\xa5det ligger nord for polarsirkelen. Vintrene her f\xc3\xa5r en god del sn\xc3\xb8byger, og er litt kaldere enn Moskva, mens somrene er fuktige med en del yr. V\xc3\xa5ren er den tiden p\xc3\xa5 \xc3\xa5ret det er st\xc3\xb8rst mulighet for klarv\xc3\xa6r. _NEWLINE_De skogkledde indre omr\xc3\xa5dene av det europeiske Russland, inkludert St. Petersburg og Moskva, f\xc3\xa5r regn eller sn\xc3\xb8 om lag annenhver dag, og ikke fullt s\xc3\xa5 ofte lenger s\xc3\xb8r. Regnbygene kommer av og til med torden om sommeren, s\xc3\xa6rlig i omr\xc3\xa5dene n\xc3\xa6r Ukraina. Disse regnbygene varer ofte ikke like lenge som sn\xc3\xb8v\xc3\xa6ret om vinteren, men det kommer sjelden sn\xc3\xb8 i store mengder. I perioder uten sommerregn kan man f\xc3\xa5 t\xc3\xb8rke, og da kan ofte et r\xc3\xb8ykteppe fra skogbranner dekke store omr\xc3\xa5der. P\xc3\xa5 de s\xc3\xb8rlige steppene kan av og til en t\xc3\xb8rr og varm vind, kalt sukhovei, \xc3\xb8delegge avlinger. _NEWLINE_Temperaturene i den europeiske delen av Russland blir sjelden s\xc3\xa5 lave som i Sibir, men det er ogs\xc3\xa5 sjelden \xc3\xa5 se temperaturer over 5-6\xc2\xa0\xc2\xbaC mellom desember og mars. V\xc3\xa5ren og h\xc3\xb8sten er som regel kort, og kommer ofte omtrent til samme tid hvert \xc3\xa5r. Frosten kommer i oktober, og i november begynner det \xc3\xa5 sn\xc3\xb8. Smeltingen om v\xc3\xa5ren starter i april. _NEWLINE_Klimaet er litt varmere og mer variert n\xc3\xa6r Kaukasusfjellene, som ligger helt s\xc3\xb8r i Russland.\n_START_SECTION_\nSibir\n_START_PARAGRAPH_\nSiden Nordishavet er islagt store deler av \xc3\xa5ret har ikke Sibir store \xc3\xa5pne vannflater som kan holde temperaturen i sjakk. Dette gj\xc3\xb8r at sommeren er forholdsvis varm, mens vinteren kan f\xc3\xa5 sv\xc3\xa6rt lave temperaturer. Byen Jakutsk har hatt temperaturer under -60\xc2\xa0\xc2\xbaC om vinteren, og n\xc3\xa6rmere 40\xc2\xa0\xc2\xbaC om sommeren, en forskjell p\xc3\xa5 nesten 100\xc2\xa0\xc2\xbaC. Verkhojansk er derimot kjent for \xc3\xa5 v\xc3\xa6re den kaldeste byen i verden og her har man hatt temperaturer ned mot -68\xc2\xa0\xc2\xbaC, det kaldeste som er m\xc3\xa5lt p\xc3\xa5 den nordlige halvkulen. Den gjennomsnittlege minimumstemperaturen i januar er -53\xc2\xa0\xc2\xbaC._NEWLINE_Selv ved kysten av Nordishavet, som har skyer og kj\xc3\xb8lig p\xc3\xa5landsvind store deler av sommeren, kan s\xc3\xb8rlig vind gi h\xc3\xb8ye temperaturer. Likevel kan man f\xc3\xa5 frost i Sibir i juli. De fleste dagene er milde, og ikke s\xc3\xa5 ofte varme, og det er flest regnbyger tidlig p\xc3\xa5 sommeren. _NEWLINE_Om vinteren er temperaturene ofte brutale, og den kalde luftmassen strekker seg vanligvis fra Bajkalsj\xc3\xb8en til Verkhojansk. Luften er derimot klar og sv\xc3\xa6rt rolig. Man kan h\xc3\xb8re lyden av sin egen pust som fryser til is, eller ist\xc3\xa5ke som setter seg p\xc3\xa5 bakken. Dette blir kalt \xc2\xabstjernenes hvisking\xc2\xbb av de lokale innbyggerne. Den iskalde og tunge luften blir liggende i ro over Sibir hele vinteren, og er \xc3\xa5rsaken til Sibirh\xc3\xb8ytrykket.\n_START_SECTION_\nDen fjerne \xc3\xb8sten\n_START_PARAGRAPH_\nSibir har et ekstremt klima med sv\xc3\xa6rt kalde vintrer, men klimaet kan v\xc3\xa6re nesten like barskt i de \xc3\xb8stligste delene av Russland. Her kan man ha kraftig vind \xc3\xa5ret rundt, enkelte ganger over orkan styrke, b\xc3\xa5de p\xc3\xa5 vinteren og sommeren. P\xc3\xa5 vinteren f\xc3\xb8rer dette til en kraftig vindavkj\xc3\xb8lingseffekt. Om vinteren gir kulden fra Sibir sv\xc3\xa6rt lave temperaturer, mens kaldluft fra Nordishavet og det nordvestlige Stillehavet f\xc3\xb8re til t\xc3\xa5ke og kj\xc3\xb8lig v\xc3\xa6r om sommeren. Ingen andre steder i verden g\xc3\xa5r isfjellene s\xc3\xa5 langt mot ekvator som i Okhotskhavet. V\xc3\xa5ren er kanskje den fineste tiden p\xc3\xa5 \xc3\xa5ret og har kaldt, men ofte klart v\xc3\xa6r. _NEWLINE_Forholdene p\xc3\xa5 Kamtsjatka varierer mye fra \xc3\xb8st mot vest. De indre omr\xc3\xa5dene f\xc3\xa5r mest sol og er det t\xc3\xb8rreste omr\xc3\xa5det, mens sn\xc3\xb8stormer kan ramme kystomr\xc3\xa5dene. Petropavlovsk, som ligger helt s\xc3\xb8r p\xc3\xa5 halv\xc3\xb8ya, er den byen i Russland som f\xc3\xa5r mest sn\xc3\xb8. De s\xc3\xb8r\xc3\xb8stlige omr\xc3\xa5dene av Russland f\xc3\xa5r derimot et mer monsunp\xc3\xa5virket klima, som i den nord\xc3\xb8stlige delen av Kina. Vladivostok er kaldere enn Moskva, men mye v\xc3\xa5tere om sommeren.'